應吳伯秀縣尉教鄞學求詩
作者：陳著
朝代：宋

paragraphs: 四明萬丈崖，佳氣蒸氤氳。
融結固有在，特起誰如君。
丹霄舞飛霞，青春藹奇芬。
目下開五色，賸把天香分。
飄颻忽自得，盤薄蓬海濱。
無復出岫想，傲睨黄埃塵。
秋臺挾明月，驅馳下東鄞。
談言邑庠舊，教事非易新。
詩書墮寂寞，衿佩苟朝曛。
欲借膚寸陰，化爲無邊春。
胡爲乎水雷，珍重經綸屯。
何當自山川，流動志氣神。
扇之月旦評，推以天風輪。
終然難卷藏，快覩本色真。
詞章要織組，手有錦繡紋。
道義在培植，身爲枝葉根。
須知大造化，不問官卑尊。
因思杜先生，如古王河汾。
宙宇非不寬，鄉里乃急親。
賢躅漸寥邈，凜凜哉斯文。
吾爲石雲賀，亦以勉石雲。